Ab 1984 isch aber au d Kritik am Vorgoo vo de Lia Rumantscha luuter worde. Kritisiert worde isch, dass d Idiom uff Choschte vum Rumantsch Grischun vernoochlässigt würde, un dass mer debi wär es in Domäne vo de Schriftidiom yzfiere. De Leiter vum Regionalstudio vo de SRG, de Chasper Stupan, het sich zum Byspil dergäge ussgsproche, s Rumantsch Grischun im Radio z bruuche. Für ihn isch d Sterchi vum romanische Radio in de Idiom gläge, wo sich d Hörer chönnte mit identifiziere. E Umfroog unter de Hörer het 1988 ergebe dass 49,5% für Rumantsch Grischun im Radio gsi sin, un 49,2% dergege[9]. Au 1988 isch e Umfroog vum Romanist Erwin Diekmann veröffentlich worde. In dere Umfroog het de Diekmann Froogeböge vo 948 romanische "Kulturträger" ussgwertet. Di sofortigi Yfierig vum Rumantsch Grischun als Plakat- un Uffschriftesprooch hen 77,9% befürwortet, als Verwaltigssprooch hen sich 58,3% für e sofortigi, un 19,6% für e spööteri Yfierig ussgsproche. Als Sprooch in de Schuel, im Radio, em Fernseh un in de Literatur hen sich di Befroogte dergäge für e langsami, oder überhaupt kei Yfierig vum Rumantsch Grischun ussgsproche[10].